AARHUS: En 26-årig kvinde blev natten til mandag voldtaget i Botanisk Have i Aarhus, og sent mandag eftermiddag blev en 29-årig mand anholdt og sigtet for voldtægten. Det fortæller Østjyllands Politi, som fremstiller manden for retten tirsdag formiddag.

- Den 26-årige kvinde fortæller, at de to havde mødt hinanden kort forinden, var faldet i snak og fulgtes ad gennem Botanisk Have, hvor han altså forgreb sig på hende, siger Jeanette Løv Rasmussen, der er kommunikationskonsulent ved Østjyllands Politi.

Voldtægten skete natten mellem søndag og mandag omkring klokken 3.10, og manden blev anholdt klokken 16.55 mandag eftermiddag på en adresse i Aarhus. Han blev fremstillet i grundlovsforhør tirsdag formiddag, hvor han blev varetægtsfængslet i fire uger. Han nægtede dog at have begået voldtægten og kærede kendelsen om varetægtsfængsling.